上二溪山
作者：張嵲
朝代：宋

paragraphs: 積雨連日夜，敢謂今旦晴。
綠彩泛林端，愛此朝景明。
晨炊肅徒馭，結束方上征。
千巖屹穹隆，萬壑臨峥嶸。
誰知有微逕，在此蒼翠屏。
昔聞五尺道，馳心已伶俜。
今朝復何朝，冒此絕險行。
側路不容足，下瞰千仞阬。
步武一蹉跌，隕身如建瓴。
避地本愛死，兹行豈偷生。
籃輿仗傖人，崎嶇信所經。
下爲崖石礙，上苦蘿蔓攖。
陰巖多沮洳，泥苔汏相仍。
薄暮雨欲來，白雲起如蒸。
稍觀前山暗，已復如懸繩。
行行入中林，心悸萬皷鳴。
三泉如雪翻，競瀉石上聲。
值此絕世景，避賊難爲情。
路轉復臨川，濁流方滿盈。
波神恣桀鷔，勢欲丘壑平。
雄張擁行潦，河瀆將抗衡。
我方媚斯水，敢誇海若名。
呌度雨踰急，山烟深杳冥。
捨棹即絕壁，扶持陟碐層。
經行細石墜，十步九戰兢。
羊腸與三塗，其險莫與京。
叱馭匪前哲，但覺微命輕。
須臾至田家，茅茨耿清燈。
篝火燎衣濕，坐使愁慮并。
夜雨喧客耳，羈夢何由成。
平明起長望，重陰竟四瞑。
嘉禾垂壠病，惡木連山榮。
兵荒兼歲惡，吁嗟此黎氓。
泥水方自蔽，出門諒何能。
窮居未覺苦，籬外長峰青。